
הכנסת השש-עשרה							נוסח לא מתוקן
מושב ראשון




פרוטוקול מס' 26
מישיבת ועדת הכנסת
שהתקיימה ביום רביעי, י"א בסיון התשס"ג, 11 ביוני 2003, שעה 10:00

1. 
קביעת מסגרת הדיון בהמלצת הוועדה המשותפת
חוץ וביטחון – חוקה, חוק ומשפט, להאריך את תוקף
ההכרזה על מצב חירום

היו"ר רוני בר-און:

	בוקר טוב. אני מתכבד לפתוח את ישיבה מס' 26 של ועדת הכנסת. סדר היום שלנו עניינו אחד: קביעת מסגרת הדיון בהמלצת הוועדה המשותפת חוץ וביטחון – חוקה, חוק ומשפט, להאריך את תוקף ההכרזה על מצב חירום.

	קיבלתי את מכתבו של מזכיר הכנסת בעניין זה, כהאי לישנה: "עפ"י החלטות יושב-ראש הכנסת, תקיים הכנסת, בישיבתה מחר - קרי: היום - דיון בהמלצת הוועדה המשותפת חוץ וביטחון – חוקה, חוק ומשפט, להאריך את תוקף ההכרזה על מצב חירום בשנה נוספת. כדי להימנע מהארכת יתר של ישיבת הכנסת מחר, בשל עומס הנושאים הצפוי, מבקשת סיעת הליכוד, בהסתמך על הוראת סעיף 47(א)(7) לתקנון הכנסת לקיים בנושא דיון סיעתי, ולא דיון אישי. אודה לך אם תעמיד את הנושא על סדר יומה של הוועדה לאישור".

	מצב הדברים הוא שעל-פי התקנון הדיון מלכתחילה אמור להיות אישי, אבל לפי הוראות סעיף 47(א)(7) מתבקש דיון סיעתי. סעיף 47(א)(7) אומר כדלקמן: "נושא ש-10 חברי כנסת, או שתי סיעות שמספר חבריהן ביחד אינו פוחת מ-8,  הדיון בו יהיה סיעתי".

	איך אנחנו עומדים בדברים האלה? איפה יש לנו דרישה של 10 חברי כנסת?

מזכיר הכנסת אריה האן:

	הבקשה היא בשם סיעת הליכוד ובסיעת הליכוד יש למעלה מ-10 חברים.

היו"ר רוני בר-און:

	כן, אני יודע. אבל אתה צריך מכתב.

מזכיר הכנסת אריה האן:

	לא, לא צריך מכתב.

היו"ר רוני בר-און:
	
	אני מבקש להיות מגובה במכתב, האומר ש-10 חברי כנסת דרשו זאת, או שתי סיעות.

גדעון סער:

	אני כיושב-ראש סיעה יכול לדרוש זאת. זה או/או.

היו"ר רוני בר-און:

	משמרת שבמשמרת. תקרא את הסעיף.

גדעון סער:

	האם אתה רוצה שגם נציג סיעת שינוי יגיע לכאן?

היו"ר רוני בר-און:

	אין לי בעיה. 

קריאה:

	לא צריך. 

היו"ר רוני בר-און:

	אני רוצה או שתי סיעות, או 10 חברים. אני לא רוצה לעמוד עוד פעם במבחנים האלה.

גדעון סער:

	אבל לי יש 40 חברי כנסת בליכוד. שתי סיעות ביחד צריכות להיות של 10 חברים.

אנה שניידר:

	עשינו את זה לפני שבוע, או משהו כזה.

היו"ר רוני בר-און:

	אנה, אז היו פה שתי הסיעות. סליחה. עכשיו יש פה נציג של סיעה אחת ואז אני עלול ליפול ל-FOLDBACK POSITION של 10 חברי כנסת. אני מאמין שחבר הכנסת סער דיבר עם 10 חברי כנסת.

גדעון סער:

	אני לא צריך לדבר.

מזכיר הכנסת אריה האן:

	הוא מייצג 40 חברי כנסת.

אנה שניידר:

	אם הוא מגיש את המכתב בשם סיעת חברי הליכוד, אז יש 40 חברי כנסת.

גדעון סער:

	יש או 10 דורשים לחוד, או סיעות. כאשר סיעות דורשות – אתה לא צריך את החתימות לחוד. היועצת המשפטית, האם אני צודק בפרשנות שלי?

היו"ר רוני בר-און:

	לא, לפי דעתי, לא. אני מצטער.

גדעון סער:

	אני שואל את היועצת המשפטית.

היו"ר רוני בר-און:

	אני בעל הדיסקרציה לקבל את חוות הדעת שלה. אקרא לך את הסעיף: "נושא שעשרה חברי כנסת –


גדעון סער:

	אני מבקש לשמוע את עמדת היועצת המשפטית.

מזכיר הכנסת אריה האן:

	אתם מבינים מה שקורה כאן? כולם משפטנים.

דוד לב:

	לכן, אי-אפשר לקבל מסקנות.

היו"ר רוני בר-און:

	כולם משפטנים, אבל אני קובע.

אנה שניידר:

	אקרא את הסעיף כפשוטו: "נושא שעשרה חברי כנסת, או שתי סיעות שמספר חבריהן ביחד אינו פחות מ-8". מדובר על עשרה חברי כנסת. אם סיעת הליכוד מגישה את הבקשה בשם הסיעה, יש בה בעצם 10 חברי כנסת ויותר.

היו"ר רוני בר-און:

	כשהיא מגישה את הבקשה בשם הסיעה היא יכולה להגיש זאת במסגרת שתי סיעות.

אנה שניידר:

	זכותך לסבור אחרת. אני אומרת לך את דעתי. כפי שאמרת, אתה המחליט.

היו"ר רוני בר-און:

	אם תוך שתי דקות נציג סיעת שינוי לא יהיה פה  - אנחנו נצטרך לשאלה האקדמית המבריקה.

גדעון סער:

	אדוני היושב-ראש, אני דוגל בעמדתה של היועצת המשפטית של הכנסת. לא ייתכן אחרת בחיים פרלמנטריים, כאשר ניתנו החלופות האלה, וכאשר מטרת החלופות היתה שלא יבוא איזשהו גורם קיקיוני וידרוש מעבר לדיון סיעתי. כאשר בא יושב-ראש סיעה, שמייצג סיעה שהיא הסיעה הגדולה בבית, הוא לא צריך סיעה נוספת. צריך סיעה נוספת אם שתי הסיעות הן סיעות קטנות שאינן עוברות את מחסום 10 חברי הכנסת.

היו"ר רוני בר-און:

	אני מסכים איתך ברציונאל. ויחד עם זאת, מכיוון שאנחנו עוסקים בתקנון –

גדעון סער:

	לכן, אני מציע לאדוני הצעה. הרי יושב-ראש סיעת שינוי יגיע תיכף. אני מציע פשוט להיות גמיש בדבר שמחר יחזור. אינני רוצה למנוע מחבר הכנסת רשף חן באופן קבוע שלא להשתתף בישיבות ועדת החקירה לסחר בנשים, או בישיבות של ועדות נכבדות אחרות שהוא יושב בהן.

	(נכנס לחדר הישיבות חבר הכנסת יאיר פרץ)

היו"ר רוני בר-און:

	חבר הכנסת יאיר פרץ, אתה נציג סיעת ש"ס. האם מקובל עליך שהדיון בנושא תקנות החירום יהיה דיון סיעתי ולא דיון אישי?

יאיר פרץ:

	אני מסכים שהדיון בנושא יהיה דיון סיעתי.

היו"ר רוני בר-און:

	אם כן, נציגי סיעת הליכוד וש"ס – יושב-ראש הקואליציה, חבר הכנסת גדעון סער, וראש סיעת ש"ס, חבר הכנסת יאיר פרץ – מבקשים דיון סיעתי. ההצעה היא שלוש דקות לסיעה. מי בעד?



ה צ ב ע ה
בעד – רוב
נגד – אין
נמנעים – אין
ההצעה לקיים דיון סיעתי בנושא נתקבלה פה אחד.

היו"ר רוני בר-און:

	ההצעה נתקבלה פה אחד. הדיון יהיה דיון סיעתי, 3 דקות לכל סיעה. 

	הישיבה נעולה.

(הישיבה ננעלה בשעה 10:20)	

	

	





